[Foto’s] ‘Jong mense’ steek bus in Kaapstad aan die brandFoto: Facebook via 1Second. Die stad Kaapstad het die afbrand van ŉ MyCiti-bus in die Joe Slovo-park in Milnerton ten sterkste veroordeel. Die voorval het Sondagmiddag plaasgevind. Brett Herron, burgemeesterskomiteelid vir vervoer en stedelike ontwikkeling, het gesê die nege meter lange bus is net ná 14:00 deur ŉ groep jong mense op die 261-roete bestorm en aan die brand gesteek. Die bus is heeltemal vernietig. Geen beserings is aangemeld nie en die busbestuurder kon ongedeerd ontsnap. “Die motief vir hierdie sinnelose en skokkende aanval in onbekend. Ons benodig al die inwoners om saam met ons te staan en die gewelddadige aanvalle te veroordeel. Daar is absoluut geen verskoning of regverdiging vir hierdie kriminele gedrag wat ons vordering rakende ŉ meer inklusiewe en toeganklike stad ondermyn nie,” het Herron laat hoor. Die stad het gesê finansiële hulpbronne is beperk en om dit te vernietig wat reeds gebou is, weerhou almal van toegang tot werk en geleenthede asook skole en klinieke. Foto: Facebook via 1Second. “Die gemeenskappe wat afhanklik is van openbare vervoer ly die ergste hieronder. Lae-inkomstefamilies bestee gemiddeld 43% van hul maandelikse salaris aan vervoer,” het Herron gesê. Volgens Herron werk die stad onverpoos om die koste van openbare vervoer te verlaag en meer toeganklik te maak vir die behoeftiges. “Diegene wat net na willekeur openbarevervoer-infrastruktuur vernietig as hulle ontevrede is, ontneem wetsgehoorsame inwoners van hul reg op bekostigbare, toeganklike en veilige openbare vervoer.” Hy het die polisie gemaan om die skuldiges vas te trek en aan die pen te laat ry. Die MyCiti-busse op die 261-roete word tydelik na ander roetes herlei.